Bəmə́ tɔ́ŋ ânyu ! Anə́ ndoe amalá lâsus á ndá Ǹtondôbə, amú bə́ ngádaŋ elad amvóé dzámā á yób, bə́ bɔ̄ mə̄lɔ́ ai mvéndé dzama. 2Bə́ fyáŋán yédan á yób étē nâ: "Ǎ Zāmbá wama, byǎyəm wa, bíā, Ísraɛ̂l !" 3Ísraɛ̂l ǎ wōā ḿbəŋ âfan, ǹzízíŋ wâyi nyé tsídan á zud. 4Bə́ ngátə́le miǹkúkúmá myábān, təge mə síli, bə́ tə́lé bə̄dzóē bábán, ma təge yəm; ńdɔ̄ bə́ ngáman kǒm bəzəzə̌ bəzambá ai sílíba dzabán ai mvɔ́d dzābán, asú tē bâyi manə́ wú. 5Ǎ Samaría, mabɛn nyag dzoe ! Olún wámā wáyɔ̄ŋ bɔ̄ á nyɔ́l. A kələ kwí ábǒg áfə̄ báyi tɔbɔ́ təge bɔ ésob nyɔ́l ? 6Yásɔ̄ á Ísraɛ̂l, mǒd énye a ngákom dzɔ́, yá sə́ kig Zambá; asú tē, é mān nyag yǎ Samaría nyɔ́lɔ̄ a yi manə́ tsâban. 7Ḿból bə́ ngámyas evúndu, bâzu á fumi ńkulu. Bángáyēn kig é fón é nə̄ ai abám, tɔ̌ kig e fyáŋán bəgə ábām, yǎngābɔ̌ kig ai mís; tɔ̌ kig ě bī mís, bod bəfə́ ḿbɔ̄ báyi dzɔ manə́ dī. 8Ísraɛ̂l a yímbi yǎ ényē nyɔ́ ā ńtɔa yǎ á zāŋ məyɔŋ anə́ é dzóm é sə́ kig ai m̀fí ! 9Éyɔŋ a ngábɛ́d ábə Asur, ozəle afan yǎ á tɔá étām nyɔ̄, Éfraím á ngākus nyémēn bibɔn. 10Tɔ bâkab bifáī á məyɔŋ, mazu bɔ́ tógan étɔ̄á dzī, eban təge kog bâyi dzə́m kám ai adǐd ńkúkúmá bitɔŋ míńtómba. 11Éfraím á ngālóŋ bə̄tə́mpɛl elóloŋo nə́ a vaa ǹsə́m, á kə̄ kwí ndə bətə́mpɛl bə́tē ḿbɔ̄ básósógolǒ nyē á ńsə̄m. 12Mə fyáŋán nye tǐl mə̄mvéndé máma, a yén tē mɔ hə anə́ é dzam lásɔ́ ábə ǹdzín.